Condaghes (domo editora)

Sa Condaghes est una domo editora sarda, cun sede in Casteddu.

 Istòria 
Fundada in su 1992 dae Frantziscu Cheratzu, at publicadu chentinas de libros chi valorizant sa limba, s'istòria e sa cultura de sa Sardigna. In paris a totu custu, at fintzas publicadu òperas medas in formadu digitale: produtos didàticos multimediales, materiale web, libros eletrònicos, àudiu e vìdeu.

In su 1994 Giuanne Manca est divènnidu su de duos sòtzios de s'azienda, e dae 1996 Frantziscu Cheratzu nd'est divènnidu s'amministradore ùnicu.

In su 1999, a pustis de sas leges regionales e natzionales a suportu de sa limba sarda, sa Condaghes at creadu sa collana "Paberiles" chi, pro medas annos, at publicadu deghinas e deghinas de romanzos noos in limba sarda, e fintzas tradutziones e rieditziones, chi ant permìtitu de fàghere connòschere a unu pùblicu semper prus mannu sa literadura in limba sarda.

Sa Condaghes at fintzas produidu, in paris a sa Émigré Entertainment Inc. e cun su contributu de sa Fondazione Sardegna Film Commission, unu teaser pro unu film ispiradu a una de sas sèries de libros publicada dae issa, Iskìda della Terra di Nurak de Andrea Atzori, dirìgidu dae su prèmiu Oscar Anthony LaMolinara e cun sa partetzipatzione, che a atora, de Caterina Murino.

 Riferimentos 

 Artìculos ligados 

 Frantziscu Cheratzu
 NOR (domo editora)

 Ligàmenes esternos 


Categoria:Editores
Categoria:Sardigna
Categoria:Cultura sarda
Categoria:Literadura sarda